VENDIM
Nr. 189, datë 21.2.2008

PËR PËRCAKTIMIN E KRITEREVE E TË PROCEDURAVE TË BASHKËRENDIMIT TË INFORMACIONIT, NDËRMJET MINISTRISË SË DREJTËSISË DHE INSTITUCIONEVE TË TJERA, PËRGJEGJËSE PËR SHQYRTIMIN E KËRKESAVE PËR DËMSHPËRBLIM TË ISH-TË DËNUARVE POLITIKË TË REGJIMIT KOMUNIST, SI DHE TË LLOJIT TË PËRGJEGJËSISË PËR ÇDO KËRKESË
(Ndryshuar me VKM nr. 1296, datë 29.12.2009)
(i përditësuar)

Në mbështetje të nenit 100 të Kushtetutës dhe të pikës 2 të nenit 11 të   ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist”, me propozimin e Ministrit të Drejtësisë, Këshilli i Ministrave
 
VENDOSI:
 
1. Gjatë shqyrtimit të kërkesave për dëmshpërblim të ish-të dënuarve politikë të regjimit komunist, Ministria e Drejtësisë bashkërendon punën me Ministrinë e Brendshme, Ministrinë e Mbrojtjes, Shërbimin Informativ të Shtetit, Drejtorinë e Përgjithshme të Arkivave të Shtetit dhe arkivat e sistemit gjyqësor.
2.  Bashkërendimi i punës, ndërmjet Ministrisë së Drejtësisë dhe institucioneve të përmendura në pikën 1 të këtij vendimi, kryhet për shqyrtimin e drejtpërdrejtë dhe shqyrtimin e bashkërenduar, për kërkesat për dëmshpërblim të subjekteve, kur plotësohen kriteret e parashikuara në shkronjat “a”, “b” dhe “d” të nenit 26 të ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist”.
3.  Shqyrtimi i drejtpërdrejtë:
 i)  Ministri i Drejtësisë, brenda 10 ditëve nga data e depozitimit të kërkesës nga ana e subjektit, në rastin e shkronjës “d” të nenit 26 të ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist”, ua përcjell kërkesën institucioneve të përmendura në pikën 1 të këtij vendimi, për verifikim të drejtpërdrejtë, në burimet arkivore të tyre, të periudhës 30.11.1944-1.10.1991.
ii)  Institucionet e sipërpërmendura, brenda 30 ditëve nga depozitimi i kërkesës, përcjellin pranë Ministrit të Drejtësisë përgjigjen përkatëse, për plotësimin e kritereve të nenit 4 të ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist”, të shoqëruar me kopje të dokumenteve përkatëse arkivore.
iii)  Përgjigjja e institucioneve është sipas tekstit në vijim:
“Pas verifikimit të drejtpërdrejtë, të kryer nga institucioni ynë, në bazë të shkronjës “d” të nenit 26 të ligjit nr.m9831, datë 12.11.2007 “Për dëmshpërblimin e ish-të dënuarve politikë të regjimit komunist”, ju vëmë në dijeni se subjekti kërkues:
a)  plotëson kriteret për të përfituar dëmshpërblim, sipas nenit 4 të ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist”;
ose
b)  nuk plotëson asnjërën nga kriteret e parashikuara në nenin 4 të ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist.
iv. Për shqyrtimin e drejtpërdrejtë të kërkesave të paraqitura nga ish-të dënuarit politikë të regjimit komunist, të mbetur gjallë, Ministri i Drejtësisë dhe institucionet e përmendura në pikën 1 veprojnë menjëherë, pavarësisht afateve të përcaktuara në nënndarjet “i” dhe “ii” të pikës 3.
4. Shqyrtimi i bashkërenduar:
i)   Ministri i Drejtësisë, brenda 10 ditëve nga data e depozitimit të kërkesës, për rastet e parashikuara në shkronjat “a” e “b” të nenit 26 të ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist”, ua përcjell institucioneve të përmendura në    pikën 1 të këtij vendimi, dosjen e kërkuesit, të shoqëruar me një shkresë përcjellëse, me anë të së cilës kërkohet verifikimi i kriterit të parashikuar në shkronjën “d” të nenit 4 të këtij ligji.
ii)  Institucionet e mësipërme, brenda 30 ditëve nga depozitimi i dosjes, njoftojnë me shkrim, Ministrin e Drejtësisë dhe i përcjellin bashkëlidhur një kopje të dokumenteve përkatëse arkivore.
iii)   Përgjigjja e institucioneve është sipas tekstit në vijim:
“Pas shqyrtimit të kryer në burimet arkivore të institucionit tonë, në bazë të nenit 27 të ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist”, ju vëmë në dijeni se subjekti kërkues:
 a) plotëson kriterin e parashikuar në shkronjën “d” të nenit 4 të ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist”;
ose
b)  nuk plotëson kriterin e parashikuar në shkronjën “d” të nenit 4 të ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist.
iv. Për shqyrtimin e bashkërenduar të kërkesave të paraqitura nga ish-të dënuarit politikë të regjimit komunist, të mbetur gjallë, Ministri i Drejtësisë dhe institucionet e përmendura në pikën 1 veprojnë menjëherë, pavarësisht afateve të përcaktuara në nënndarjet “i” dhe “ii” të pikës 4.
5. Procedura për bashkërendimin e punës, ndërmjet institucioneve përgjegjëse, sipas pikës 1 të këtij vendimi, zhvillohet sipas pikave të mësipërme edhe për shqyrtimin e denoncimeve të fakteve të pavërteta nga qytetarët, në përputhje me nenin 31 të ligjit nr. 9831, datë 12.11.2007 “Për dëmshpërblimin e ish-të dënuarve politikë të regjimit komunist”.
5/1. Ministri i Drejtësisë identifikon listën e ish-të dënuarve politikë të regjimit komunist, të mbetur gjallë, të cilën ia përcjell Ministrisë së Brendshme, Ministrisë së Mbrojtjes, Shërbimit Informativ të Shtetit e Drejtorisë së Përgjithshme të Arkivave të Shtetit.
 5/2. Institucionet e përmendura në pikën 1 të këtij vendimi, lidhin memorandum bashkëpunimi ndërmjet tyre, për përshpejtimin e procedurave dhe të afateve të shqyrtimit të drejtpërdrejtë e të bashkërenduar të kërkesave të ish-të dënuarve politikë të regjimit komunist, të mbetur gjallë, si dhe të komunikimit zyrtar ndërmjet tyre.
6. Ngarkohen Ministria e Drejtësisë, Ministria e Brendshme, Ministria e Mbrojtjes, Shërbimi Informativ i Shtetit dhe Drejtoria e Përgjithshme e Arkivave të Shtetit për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

